b"\n_START_ARTICLE_\nSveti Kancij, Kancijan in Kancijanila\n_START_PARAGRAPH_\nKancij, Kancijan in Kancijanila so kr\xc5\xa1\xc4\x8danski svetniki in mu\xc4\x8denci, ki so bili usmr\xc4\x8deni skupaj s svojim u\xc4\x8diteljem Protom v \xc4\x8dasu Dioklecianovega preganjanja kristjanov. Po navadi se jih navaja s skupnim imenom sveti Kancijan in tovari\xc5\xa1i ali tudi oglejski mu\xc4\x8denci. *(?), \xe2\x80\xa031. maj 304 (?), \xc5\xa0kocjan ob So\xc4\x8di/San Canzian d'Isonzo, dana\xc5\xa1nja Italija._NEWLINE_Kancij in Kancijanila sta bila dvoj\xc4\x8dka, Kancijan pa njun brat. Po izro\xc4\x8dilu so izhajali iz bogate rimske dru\xc5\xbeine Ancijev - iz te dru\xc5\xbeine je bil tudi rimski cesar Kar oziroma Karin (Carinus). Njihov u\xc4\x8ditelj Prot jih je pou\xc4\x8dil v kr\xc5\xa1\xc4\x8danski veri._NEWLINE_Ko je Dioklecijan za\xc4\x8del preganjati kristjane, so prodali vse svoje premo\xc5\xbeenje v Rimu in pobegnili v Oglej, kjer so imeli tudi nekaj posesti. \xc5\xbdal preganjanje kristjanov v Ogleju ni bilo ni\xc4\x8d manj\xc5\xa1e kot v Rimu. Lokalni oblastniki so hoteli od Kancija, Kancijana, Kancijanile in Prota znak lojalnosti oblastem: po\xc4\x8dastiti bi morali rimske bogove. To so Kancijan in tovari\xc5\xa1i z gnusom zavrnili. Posku\xc5\xa1ali so pobegniti iz Ogleja z vozom, vendar jim ni uspelo. Obglavili so jih na mestu, ki se imenuje Ad Aquas Gradatas (\xc5\xa0kocjan ob So\xc4\x8di/San Canzian d'Isonzo blizu Ogleja) na dan pred junijskimi kalendami (31. maja) - domnevno leta 304. Njihova trupla so kristjani na skrivaj shranili v kamnit sarkofag, nad katerim so pozneje zgradili cerkev svetega Kancijana. Arheolo\xc5\xa1ka izkopavanja v 20. stoletju so potrdila prisotnost grobnice z ostanki pokojnikov._NEWLINE_Sveti Kancijan s somu\xc4\x8deniki je postal pozneje zelo priljubljen med Slovenci. V Sloveniji in zamejstvu mu je posve\xc4\x8denih ve\xc4\x8d cerkva. Precej krajev se po njih imenuje \xc5\xa0kocjan - skoraj vsi ti kraji so povezani z vodo (le\xc5\xbeijo ob vodi), ker naj bi bili po eni varianti izro\xc4\x8dila Kancijan in tovari\xc5\xa1i pred obglavljenjem mu\xc4\x8deni z vodo (bolj verjetna razlaga: usmr\xc4\x8deni so bili v bli\xc5\xbeini reke So\xc4\x8de)._NEWLINE_Med Slovenci je pogost tudi priimek Kocjan oziroma Kocjan\xc4\x8di\xc4\x8d - oba izhajata iz imena svetega Kancijana._NEWLINE_God svetega Kancijana in tovari\xc5\xa1ev je na obletnico njihove smrti, 31. maja, ponekod pa tudi 30. maja."